Simona Halep - Serena Williams. Reacția lui Victor Ponta, după victoria Simonei Halep

Simona Halep a învins-o, miercuri, pe Serena Williams, locul întâi în clasamentul WTA, în cadrul Turneului Campioanelor, de la Singapore, cu 6-0, 6-2. După cum era de așteptat, performanța Simonei a fost imediat un hit pe rețelele de socializare.

Pregătit, premierul Victor Ponta a felicitat-o pe Halep imediat după încheierea partidei, pe contul de Facebook. „Victorie istorică pentru Simona Halep în Turneul Campioanelor WTA! Sportiva noastră a învins-o pe Serena Williams, nr. 1 mondial! Bravo Simona, tocmai ai făcut 20 de milioane de români foarte fericiți și foarte mândri de tine!”, a postat Ponta, pe rețeaua de socializare, după care utilizatorii l-au taxat.

UPDATE 20.30 Opt ore mai târziu, postarea nu mai este vizibilă pe pagina sa de Facebook, ceea ce înseamnă fie că a fost ștearsă, fie că a fost ascunsă.

De altfel, Victor Ponta a plătit chiar și o postare pe aceeași temă, tocmai pentru ca mesajul lui să ajungă la cât mai mulți utilizatori.

Mai mult, utilizatorii Facebook i-au reproșat premierului că se folosește, din nou, de imaginea și victoria tenismenei. „Nu mai știi cum să-ți faci propagandă? Las-o în pace pe Simona că tu nu ai ajutat-o cu nimic”, i-a scris un alt cititor.

„Deci tu vrei să faci voturi pe munca altora. Bravo! Sper că nu o să-ți meargă”, i-a transmis un alt utilizator de Facebook.

De altfel, nu este prima dată când premierul Victor Ponta se folosește de imaginile unor personalități, inclusiv a Simonei Halep, pentru a strânge like-uri pe Facebook. La începutul lunii august, când Simona Halep și-a lansat pagina de Facebook, premierul a cerut susținătorilor săi să-i dea like, însă butonul atașat îi aducea aprecieri tot lui.

Pe urmă, aflând că scriitorul Mircea Cărtărescu era una dintre nominalizările pentru premiul Nobel pentru literatură, Victor Ponta i-a urat succes. „Îi doresc mult succes lui Mircea Cărtărescu mâine, când se va anunța câștigătorul Premiului Nobel pentru Literatură! România are șanse mari să se bucure de un nou laureat!”, a scris premierul pe pagina de Facebook. Reacția lui Mircea Cărtărescu a fost una succintă: „Resping cu dezgust urările d-lui Ponta”, i-a răspuns acesta.

Simona Halep, aflată pe locul patru la nivel mondial, a învins-o cu 6-0, 6-2 pe Serena Williams, numărul unu mondial, în cadrul competiției de la Singapore.

„A fost cel mai mare meci din viața mea, sunt foarte fericită. Nu aș fi reușit fără ajutorul vostru, al românilor și al echipei mele. Mă simt extraordinar, nu voi uita rapid acest meci!”, a declarat Simona Halep imediat după meci.